第三十集 ~ 鳳︰我咪救咗你囉,仲…咩話?要我去七重妖塔?
金玉麟!?咁熟嘅?係邊度聽過呢?
(你理吓我哋先得唔得啊?死喇!)
係噃,我差D唔記得咗我兩個兄弟添。
上一次講到靈兒醫師要我上山搵藥引嚟醫佢哋…
途中我仲遇到一D怪事,但係總算成功搵到…
當我帶住藥引返嚟嗰陣,發現呢度竟然發生咗一件慘劇…
「忠義阿哥,究…究竟發生咩事啊?」
當時林十九係呆咗咁抱住余忠義嘅上半身。
「個…個妖女襯住我唔為意,斬咗細佬佢哋D腳啊!我…我驚起嚟咪打佢囉…點知…點知殺咗佢啊。」
「你…你殺咗靈兒?」
我問完呢句,冇等佢回答,就衝咗去睇睇靈兒,點知…
「喂,嗰位先生冷靜返D未啊?」係靈兒佢訓住喺地單住眼咁細細聲問我。
佢冇死就好喇!
我另轉頭望一望林十九,再另返轉頭回應靈兒︰
「冇事喇,佢冷靜咗落嚟喇,但係可唔可以同我講頭先發生咩事啊?」
「冇事就好喇。」靈兒佢坐返起身。
林十九都有望過嚟,我驚佢又發癲,所以…
「忠義阿哥,你冷靜D先,俾我聽完醫師講吓發生咩事先!」
林十九佢傻戇戇咁冇做任何動作。
「頭先係咁嘅,我驚嚇親呢位先生,所以叫佢幫我出去攞少少嘢,其實我係想斬咗而家訓喺地,你嗰兩位朋友嘅廢腳…」
「冷靜D!冷靜D!聽埋先!」我見林十九又想出手,所以阻止咗先。
「我要斬咗佢哋嘅廢腳先可以醫到佢哋嫁,放心啦,斬之前我已經幫佢哋麻醉咗,佢哋而家只係訓緊啫,未死嫁,不過頭先止止吓血就俾呢位先生阻住咗,而家佢哋流多咗少少血囉。」靈兒佢繼續講。
「少少!?而家成地都係血噃!」我講。
「嘩,D血多到洗地都夠嚧。」藥引「得得B」講。
「車,又唔關我事嘅。頭先我差D死埋添啊,好在我識扮死咋。呢位先生一個箭步就衝咗埋嚟,仲想出手殺我,我咪即刻身體壓前,似係俾佢撞親咁,順勢訓低用丹田呼吸,造成假死現象囉。」靈兒佢一邊講,一邊著手收拾殘局,幫忠義﹑雞仔佢哋止返血先。
「哦,咁冇事啦,忠義阿哥你都可以放心喇,你細佬佢冇事,俾醫師幫佢止血先啦,你放心啦,佢好叻嫁,一定可以醫返好忠義。」
「咩…咩係忠義啊?細佬朋友你講緊咩啊?」林十九問我。
「哎吔,我都唔記得同你講添,余二十,你細佬佢之前同我一齊經歷咗一D嘢,所以我同佢同嗰邊嗰個冇咗雙腳嘅後生仔結成咗異姓兄弟,你細佬仲話想痛改前非,所以改咗個新名,叫做余忠義,所以我就叫佢忠義囉。」
我講完一大輪嘢,就好似冇講過咁,佢嘅回應,就係得個呆樣。
所以我都冇得再理佢,佢唔好又走去殺阿靈兒就好喇。
「係呢,靈兒醫師,我多口八卦問句丫,你會用咩方法醫佢哋啊?」
「我師父成名醫術,種生機!」
「種生機!?哈哈,我有聽過,不過去到我個年代,D人係用嚟呃神騙鬼嫁。」
佢講起呢句,我又唔知做乜突然有D思鄉情緒,真係有D掛住香港。
我諗諗吓嘢,仲諗起師父﹑師兄,香港班同事同學生,仲有…
師姐同瑞基,唔知佢哋點呢?
「係呢,種生機係點嫁?」我諗完嘢又多口問多句。
「乜你男人之家,咁八卦嫁,哈哈,好啦,講你聽啦。先將身體部份拆離人體,再用植物取代人嘅身體,植物要選用適合嘅就係技術喇,再要藥引靈力相助,其實唔用佢哋都得,不過醫師本身要唗多D自己嘅靈力,用靈力接合植物同人體,令人體知覺復元,至於被拆離人體部位,就要用另一種醫術嚟令佢所有機能重生,呢種技術叫納米治療術…」靈兒佢天真可愛,真係點睇都唔似個醫生,佢好欣賞佢師父嘅醫術咁,佢一一向我解釋返晒。
「納米治療術,乜又一樣咁似呃人嘅醫術嘅。」我笑笑口回應佢。
「咩呃人啊?第二個我唔敢講,我師父就肯定冇呃我…」
佢好似好耐冇講過嘢咁,所以我咪俾多D位佢講嘢,同佢傾吓計囉…
「咁又點解啊?」
「我個名,曾潔靈,係師父幫我改嘅,意思係真正純潔嘅精靈,我諗你班人都唔係普通人,應該一早估到我唔係人啦,冇錯,我係隻竹林精靈,係守護呢個竹林嘅精靈…」
「咁又點解你跟咗醫神學習啊?」
「我本來以為師父係壞人,不過見佢留咗喺呢個竹林一段時間都冇任何破壞,所以留意一下佢,點知每次見佢,佢都係醫緊人,所以我咪好奇囉。佢係我見過佢最犀利,最鍾意幫人嘅人,所以我之後咪成日偷偷地跟佢學嘢囉…」
「偷偷地!?你唔係話俾我聽你冇正式跟佢學過嘢啊?」
「哈哈,你估吓呢?」
佢咁講,我真係有少少驚佢真係冇料嘅。
不過我嘅懷疑好快就被釋除…
「師父佢叫你入去喎。」靈兒突然咁講。
「師父!?老先生佢唔係出咗門,有排都未返咩?何況…你點聽到啊?」我問。
「我呃你喳嘛。」
「你講邊句先?」
「我講師父出咗門係呃你啊,我聽到師父講嘢係因為師父用咗千里傳音,佢喺我耳邊講叫我叫你入去,佢話有人想見吓你。」
呢個女仔真係…
好似講嘢冇句真咁嘅,我只係希望佢真係有料救到忠義同雞仔。
佢叫我入去,咁我咪順吓佢意囉,我起個身就慢慢行入去內堂。
「唔好意思,打攪晒。」我慢慢打開門,見到…
「你就係火鳳派嘅後人嗱?」
一個黑皮膚嘅女仕坐咗喺枱邊,另個頭過嚟向我咁問。
「你…你係醫神陳逆瞬!?」
「你死架?陳逆瞬咁大個人喺嗰邊你睇唔到咩?」佢鬧我。
我望一望落地扇窗嗰邊,有個擺晒甫士望住外面嘅老人家企咗喺度…
「先…先生你係醫神陳逆瞬?係你叫我入嚟?」
我見到佢一頭白髮,白髮長到腳踭,外面嘅陽光映照住佢嘅白髮…
就好似散發出一陣仙氣一樣,一睇就知係高人。
「唔係我噃,係呢個黑鬼肥婆叫你入嚟嫁喎!」醫神佢另個頭過嚟咁回應我。
我當堂打咗個突,再望返去呢個黑人女仕身上。
「望咩啫?唔好話俾我聽你連我都唔識啊?唔識我,你好打都有限,你唔該出返呢個門口啊。」佢咁同我講。
但係我諗咗一諗,我諗我真係唔算係認識佢,不過…
佢應該就係…
大名鼎鼎嘅…
「臣婆!?占星二絕,風婦臣婆裡面嘅臣婆,係咪啊?」
「點解係都要連埋個死人瘋婦一齊講啫,我叫珍妮積臣啊!冇名你叫咩而家?不過算你啦,總算知我係乜水。」
「Eee…前輩,唔知搵我咩事呢?」
「一定要有事先搵得你嫁咩?你咩新鮮蘿蔔皮咁巴閉啊?」
「唔係,當然唔係啦。」
「你去白頭老坑嗰邊丫!」
「吓!?」我雖然咁回應佢,但係都有聽佢講咁做…
我慢慢行咗埋去醫神度。
「你睇吓遠處係咪有粒星?」臣婆咁問。
出面仲有日光,點會有星啊?不過…
點解遠處有一點黑色嘅?
「見唔見到嗰粒污糟咗嘅星啊?」臣婆再問。
我真係有少少想發佢脾氣,乜差嘢污糟咗嘅星啊?人哋明明係黑色喳嘛。
「嗰粒星係原本係發出金光嘅,而家被污染咗,已經變成黑色,意思即係有隻大惡魔已經重生咗喇,仲可能會毀滅世界添。」
「哈~!」唔好意思,我真係笑咗出聲,因為佢講嘢真係…
好似當我白痴咁,呢度雖然唔係二零零零年啫,但係八十年代都有晒軍備啦…
仲講咩毀滅世界喎,咪笑大人個口啦,除非係希特拉再世啫。
「你笑呀?你笑咩?」臣婆質問我。
「唔好意思啊,前輩,我真係笑咗,因為而家咩年代啊?打可能我哋呢D江湖術士仲打得吓,但係講到毀滅世界,而家D人有鎗有炮,點會怕你咩鬼怪啊?」
「哈,枉你係火鳳派傳人,我哋呢類人,殺人要用刀劍嫁咩?毀滅世界又點解需要鎗炮啊?毀滅人心,令當權者人心腐化就夠啦。」
一言驚醒夢中人,我真係諗嘢太現代,頭先竟然連咁簡單嘅道理都諗唔到。
「前輩,我失言喇,請你原諒。」
「哈哈哈,開心D啦,大家使乜咁愁丫,飲返杯茶先啦。」醫神想緩和氣氛。
醫神個樣係典型樂觀派嘅仙人款。
「飲咩茶啊?我都未講完,你睇吓嗰邊!」
臣婆起身,拍一吓我膊頭就指向扇窗外面嘅遠處…
佢指住咗一個塔。
「呢個係…七重妖塔?錄欽城至寶,七重妖塔?」
「冇錯,我想你去一敞!」
「點解啊?」
「我叫你去就去啦,問咩啫?」
「咁…咁我都要知道做乜先去得架…」
「你嘅命運喺嗰度!」
「命運!?」
「你係咪仲想問啊?」佢語氣變得更重,就好似如果我再問,佢就郁手打我咁。
所以我冇再問,轉個身就諗住去,但係…
我發現自己身上冇錢,所以忍唔住都要問埋呢一條問題︰
「可唔可以借D錢嚟先啊?」
不過換嚟嘅係…
「仲問丫嗱!係都要問丫嗱!我就打到你唔再問!」臣婆佢即刻就追打過嚟。
我當然即刻飛奔啦,仲經過靈兒佢哋…
「咁靈兒你幫我睇住我兩位兄弟喇,我會好快返嚟嫁!忠義阿哥辛苦你喇,得得B唔該晒啊!」
…
我一支箭咁,一口氣跑咗冇十公里都有幾千米路…
我定個神嚟,抖抖大氣,望去遠處個七重妖塔度…
原來只係差大約多千幾米路就會到。
我心諗,死人臣婆,係都唔肯講多D嘢我聽,都唔知叫我去嗰度做乜?
但係我諗諗吓,佢係占星神人,叫得我去嗰度,嗰度應該係會有嘢同我有關嘅…
所以我開始起行,慢慢行去七重妖塔。
…
去到呢度,呢度異常清靜,唔好話人,就連鬼影都冇隻…
所以我慢慢行去入口,但係…
突然…
「你做乜嘢?想入去啊?有冇錢先?」
我身邊出現咗兩隻比我仲要高兩三個頭嘅魁梧怪物…
我摸一摸自己個袋,發現空空如也…
「冇錢冇計傾噃。不過…你乜水啊?竟然可以將咁強嘅靈力壓制到只有半米範圍我哋先感覺到?」
下集預告︰
我覺得雙腳有D感覺,所以向下一望…